ธพว.ยิ้ม ฟันกำไร 341ล้าน
เอสเอ็มอีแบงก์ปล่อยสินเชื่อใหม่ 2 เดือนแรก 7,000 ล้าน ฟันกำไรแล้ว 341 ล้าน
17 มี.ค. 2559

เอสเอ็มอีแบงก์ปล่อยสินเชื่อใหม่ 2 เดือนแรก 7,000 ล้าน ฟันกำไรแล้ว 341 ล้าน
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า เดือน ก.พ.ที่ผ่านมา ธนาคารมียอดเงินให้สินเชื่อคงค้าง 8.92 หมื่นล้านบาท คิดเป็นสินเชื่อปล่อยใหม่ 6,909 ล้านบาท ให้แก่ลูกหนี้ 2,316 ราย เฉลี่ยปล่อยกู้ต่อราย 2.98 ล้านบาท ส่วนใหญ่เป็นสินเชื่อดอกเบี้ยต่ำ 4% สินเชื่อซอฟต์โลนและสินเชื่อนโยบายที่กำลังเร่งดำเนินการปล่อยกู้อย่างต่อเนื่อง
ทั้งนี้ เดือน ก.พ.ธนาคารมีกำไรสุทธิ 151 ล้านบาท ต่อเนื่องจากเดือน ม.ค. เนื่องจากการปล่อยสินเชื่อที่มีคุณภาพมากขึ้น ส่งผลให้ดอกเบี้ยรับเพิ่มและมีการควบคุมดอกเบี้ยจ่ายแและค่าใช้จ่ายอยู่ในระดับไม่สูงเกินไป โดยรวม 2 เดือนธนาคารมีกำไรสุทธิรวม 341 ล้านบาท ส่วนหนี้ที่ไม่ก่อให้เกิดรายได้ (เอ็นพีแอล) มียอดคงเหลือ 2.32 หมื่นล้านบาท หรือ 26.07% ของสินเชื่อรวม ลดลงจากสิ้นปี 2558 ที่มี 2.34 หมื่นล้านบาท คิดเป็น 27.23% 
ด้านโครงการร่วมลงทุน ขณะนี้ได้อนุมัติหลักการแล้ว 3 กิจการ รวม 15 ล้านบาท ประกอบด้วย บริษัท ฟรุ๊ตต้า ธุรกิจผลิตและจำหน่ายเครื่องดื่มธัญพืชเพื่อสุขภาพ 5 ล้านบาท บริษัท ไทยริชฟูดส์ ธุรกิจผลิตและจำหน่ายขนมไทยแช่แข็ง 5 ล้านบาท และล่าสุดอยู่ในกระบวนการร่วมลงทุนกับบริษัท บ้านผลไม้ (ประเทศไทย) ผู้ผลิตและจำหน่ายผลไม้แปรรูปได้รับโอท็อป 5 ดาว ที่ตลาดกำลังขยายตัว และขณะนี้มีกิจการเอสเอ็มอีที่เตรียมพิจารณาเข้าร่วมลงทุนอีก 3 ราย วงเงินประมาณ 60 ล้านบาท ซึ่งเป็นธุรกิจด้านเกษตรแปรรูป และซอฟต์แวร์ด้านไอทีคลังสินค้า และอยู่ระหว่างเตรียมความพร้อมอีก 20 กิจการ วงเงินรวม 370 ล้านบาท